b'\n_START_ARTICLE_\nJekt\n_START_PARAGRAPH_\nJekt er betegnelse for en norsk bred, mindre sejlb\xc3\xa5d, de \xc3\xa6ldste uden fast d\xc3\xa6k og s\xc3\xa6dvanligvis med kun \xc3\xa9n mast. Jekte f\xc3\xb8rte r\xc3\xa5sejl. Over r\xc3\xa5sejlet kunne jekte f\xc3\xb8re et topsejl. Enkelte jekte blive omriggede med to master, og f\xc3\xb8rte da skr\xc3\xa5sejl p\xc3\xa5 mesanmasten, som stod mest i agter. Disse fart\xc3\xb8jer blev kaldt jektegaleaser. Med tiden fik jektene halvd\xc3\xa6k for- og agterude, under tiden ogs\xc3\xa5 langs siderne. I stedet for d\xc3\xa6k midtskibs havde jekten l\xc3\xb8se flak, som beskyttede lasten. Disse kunne h\xc3\xa6ves, hvis lasten var h\xc3\xb8jere end skand\xc3\xa6kket._NEWLINE_Jektene var klinkbyggede p\xc3\xa5 nordisk man\xc3\xa9r. De blev bygget efter lokale h\xc3\xa5ndv\xc3\xa6rkstraditioner langs kysten i Norge fra Vestlandet og nord over. Bygningen hvilede p\xc3\xa5 b\xc3\xa5debyggerens erfaring, uden tegninger eller modeller. Enkelte af de sidste jektene blev ombyggede til kravel enten ved, at klinkehuden blev skiftet ud med kravelhud, eller at kravelhud blev lagt uden p\xc3\xa5 klinkehuden._NEWLINE_I over 400 \xc3\xa5r blev jektene brugt som fragtfart\xc3\xb8j langs norske kyster, fra Vestlandet og nord over. Fra Nordnorge var lasten ofte t\xc3\xb8rfisk syd over, ofte til Trondhjem eller Bergen, og ofte tr\xc3\xa6materialer nord over. Ogs\xc3\xa5 p\xc3\xa5 Vestlandet blev jektene brugt til st\xc3\xb8rre handelsrejser (fra Sogn, Sunnhordland og Rogaland, til Bergen eller Stavanger); her var lasten til byen ofte tr\xc3\xa6produkter, frugt, ved, levende dyr og andet._NEWLINE_St\xc3\xb8rrelsen p\xc3\xa5 en jekt blev opgivet i antal t\xc3\xb8nder og ikke som m\xc3\xa5l i l\xc3\xa6ngde og bredde. Formen og de l\xc3\xb8se flakene gjorde den s\xc3\xa6rligt godt egnet til fragt af t\xc3\xb8rfisk, som havde lav v\xc3\xa6gt, men fyldte meget. Lasten kunne derfor stables til langt over skand\xc3\xa6kket. I l\xc3\xb8bet af anden halvdel af 1800-tallet gik sm\xc3\xa5skibsbyggerne over til at lave kravelbyggede jagter. Disse havde overvejende samme funktion som jektene, men egnede sig bedst til klipfiskefart og lignende. Jagte kunne ikke laste t\xc3\xb8rfisk op over masten som jektene kunne, fordi riggen ville komme i vejen.'